ส่วนที่ 1

ข้อมูลสรุป (Executive Summary)

สรุปข้อมูลบริษัทที่ออกหลักทรัพย์

บริษัท อาดามัส อินคอร์ปอเรชั่น จำกัด (มหาชน) (“บริษัทฯ” หรือ “ADAM”) เดิมชื่อบริษัท อาร์
เค มีเดีย โฮลดิ้ง จำกัด (มหาชน) (“RK”)
มีวัตถุประสงค์เพื่อประกอบธุรกิจการลงทุนในบริษัทย่อยในลักษณะ Holding Company
ซึ่งมีประวัติความเป็นมาและการพัฒนาการของบริษัทฯและบริษัทย่อยที่สามารถสรุปเหตุการณ์ในประเด็นที่สำคัญได้ดังนี้

ในปี 2540 กลุ่มรุ่งธนเกียรติได้จัดตั้งบริษัท อาร์ เค มีเดีย จำกัด (“RKM”)
เพื่อดำเนินการธุรกิจบริหารและการตลาดให้กับสถานีวิทยุคลื่นความถี่ในระบบ F.M. และ
A.M.และจัดตั้งบริษัท อาร์ แอนด์ ที มีเดีย จำกัด (“R&T”)
เพื่อดำเนินธุรกิจผลิตรายการทางโทรทัศน์และวิทยุ ต่อมาในปี 2544 ได้จัดตั้งบริษัท ไอ ที เวิลดิ์
มีเดีย จำกัด (“ITW”) เพื่อดำเนินธุรกิจผลิตรายการทางโทรทัศน์และวิทยุเช่นกัน จากนั้น
ในเดือนตุลาคม ปี 2545 มีการจัดตั้งบริษัท อาร์ เค มีเดีย โฮลดิ้ง จำกัด (“บริษัทฯ”)
ด้วยทุนจดทะเบียนเรียกชำระเต็มจำนวนมูลค่า 50
ล้านบาทโดยมีวัตถุประสงค์เพื่อประกอบธุรกิจการลงทุนในบริษัทย่อยในลักษณะ Holding Company
และบริษัทฯ ได้เข้าซื้อหุ้น RKM และ R&T และ ITW จากผู้ถือหุ้นเดิมของทั้ง 3 บริษัท
ในราคามูลค่าที่ตราไว้ (Par Value) เป็นจำนวนเงินรวม 49.99 ล้านบาท ส่งผลให้ RKM R&T
และ ITW มีสถานะเป็นบริษัทย่อยของบริษัทฯและในปี 2546
บริษัทฯได้ทำการเพิ่มทุนจดทะเบียนโดยเสนอขายหุ้นให้แก่ผู้ถือหุ้นเดิม 2
ครั้งทั้งหมดรวมเป็นทุนจดทะเบียนชำระแล้วทั้งสิ้น 75 ล้านบาท
จากนั้นได้ทำการจดทะเบียนแปรสภาพเป็นบริษัทมหาชนชื่อ บริษัท อาร์ เค มีเดีย โฮลดิ้ง จำกัด
(มหาชน) (“RK” หรือ “บริษัทฯ”) แล้วเพิ่มทุนจดทะเบียน
โดยการเสนอขายหุ้นสามัญแก่ประชาชนทั่วไปจำนวน 25 ล้านหุ้น
บริษัทฯได้เข้าเป็นหลักทรัพย์จดทะเบียนในตลาดหลักทรัพย์ เอ็ม เอ ไอ เมื่อวันที่ 17 พฤศจิกายน
2546 หลังจากนั้นมีการเพิ่มทุนจดทะเบียนของบริษัทฯและบริษัทย่อย ITW ในเดือน มกราคม ปี
2549 บริษัทฯได้จัดตั้งบริษัท เอสไอ ดอท คอม (ประเทศไทย) จำกัด (“SI”)
โดยถือหุ้นในอัตราร้อยละ 25

เดือน ตุลาคมปี 2549 บริษัทฯมีการเปลี่ยนแปลงโครงสร้างผู้ถือหุ้นใหญ่จากกลุ่มรุ่งธนเกียรติเป็น
นายสุนทร มีสุวรรณ และมีการเปลี่ยนแปลงกรรมการและผู้บริหารระดับสูง
รวมทั้งเปลี่ยนแนวทางการดำเนินธุรกิจโดยมุ่งเน้นธุรกิจที่เกี่ยวข้องกับธุรกิจบันเทิง
ธุรกิจการตลาดบนอุปกรณ์สื่อสารเคลื่อนที่ และ ธุรกิจอินเทอร์เน็ตและโฆษณาสื่อสารออนไลน์

บริษัทฯ มีการเพิ่มทุนให้แก่ผู้ถือหุ้นเดิมจำนวน 64.06 ล้านบาทในเดือนมกราคม 2550
ในเดือนกุมภาพันธ์ 2550 บริษัทฯ ได้นำเงินเพิ่มทุนจำนวน 2.96 ล้านบาทเข้าซื้อหุ้นของบริษัท
สไมล์ อินเตอร์แอคทีฟ จำกัด (“SMILE”) คิดเป็นสัดส่วนร้อยละ 51 ของทุนชำระแล้ว
ซึ่งบริษัทนี้เป็นบริษัทที่ประกอบธุรกิจบริการซอฟท์แวร์และคอมพิวเตอร์
โดยให้บริการการตลาดผ่านโทรศัพท์มือถือ รวมถึงให้บริการดูแลและจัดทำเว็บไซต์

เดือน มีนาคม 2550 ได้มีมติกำหนดให้บริษัท อาดามัส เวิลด์ จำกัด (AW) (เดิมชื่อ “บริษัท อาร์
แอนด์ ที มีเดีย จำกัด” และ “บริษัท อาดามัส มีเดีย จำกัด” ) เป็นบริษัทแกนแทนบริษัท อาร์ เค
มีเดีย จำกัด (RKM) ในวันที่ 27 เมษายน 2550 ที่ประชุมสามัญประจำปี 2550
มีมติให้บริษัทฯจำหน่ายหุ้นสามัญที่บริษัทฯ ถืออยู่ทั้งหมดใน RKM ITW และ SI ให้แก่นายกิตติภัทร์
รุ่งธนเกียรติ ในราคา 23.00 ล้านบาท และมีมติให้เปลี่ยนชื่อบริษัทจาก บริษัท อาร์ เค มีเดีย
โฮลดิ้ง จำกัด (มหาชน) เป็น บริษัท อาดามัส อินคอร์ปอเรชั่น จำกัด (มหาชน)
รวมทั้งเปลี่ยนชื่อย่อในการซื้อขายหลักทรัพย์จาก “RK” เป็น “ADAM” ต่อมาในวันที่ 8 พฤษภาคม
2550 มีมติให้เข้าร่วมลงทุนในบริษัท เอเซียบิส โซลูชั่น จำกัด (“ASIABIZ”)
ซึ่งเป็นบริษัทที่ประกอบธุรกิจทางด้านซอฟแวร์ระบบจัดการทางการเงินและบริหารองค์กรโดยการซื้อหุ้นคิดเป็นสัดส่วนร้อยละ
51 ของทุนจดทะเบียนชำระแล้ว โดยใช้เงินลงทุน 14 ล้านบาท
ในเดือนเดียวกันนี้มีการเปลี่ยนชื่อบริษัทแกนจาก บริษัท อาร์ แอนด์ ที มีเดีย จำกัด (“R&T”) เป็น
บริษัท อาดามัส มีเดีย จำกัด (“ADM”)
แล้วเปลี่ยนวัตถุประสงค์การดำเนินงานมามุ่งเน้นธุรกิจทางด้านการบริหารกิจกรรมและการส่งเสริมการตลาด
ซึ่งมีผลตั้งแต่วันที่ 11 พฤษภาคม 2550 เป็นต้นไป

วันที่ 29 มิถุนายน 2550 ที่ประชุมวิสามัญผู้ถือหุ้น มีมติดังนี้

-   มีมติอนุมัติการซื้อหุ้นสามัญในบริษัท แอปโซลูท อิมแพค จำกัด (“AIM”)
    ซึ่งประกอบธุรกิจให้บริการและผลิตสื่อโฆษณา เป็นจำนวน 15,000,000 หุ้น
    หรือคิดเป็นสัดส่วนร้อยละ 100 ของทุนจดทะเบียนและเรียกชำระแล้วของ AIM ในราคาพาร์
    10 บาทต่อหุ้นจากกลุ่มผู้ถือหุ้นเดิมของ AIM
    โดยเพิ่มทุนจดทะเบียนและจัดสรรหุ้นสามัญเพิ่มทุนของบริษัทฯจำนวน 75,000,000 หุ้น
    มูลค่าที่ตราไว้หุ้นละ 1 บาทในราคาเสนอขายหุ้นละ 2 บาท
    เพื่อเสนอขายให้แก่ผู้ถือหุ้นเดิมของ AIM ในฐานะผู้ลงทุนโดยเฉพาะเจาะจง
    และที่ประชุมวิสามัญผู้ถือหุ้นของบริษัทฯได้มีมติอนุมัติการออกและเสนอขายใบสำคัญแสดงสิทธิที่ออกให้แก่ผู้ถือหุ้นเดิม
    (ซึ่งรวมถึงกลุ่มผู้ถือหุ้นเดิมของ AIM ที่ได้รับการจัดสรรหุ้น) โดยไม่คิดมูลค่าในอัตราส่วน 2
    หุ้นสามัญเดิมต่อใบสำคัญแสดงสิทธิ 1 หน่วย

-   มีมติให้ลดทุนจดทะเบียนจากเดิม 195,388,917 บาท (แบ่งเป็นหุ้นสามัญ 195,388,917 หุ้น
    มูลค่าหุ้นละ 1 บาท) เป็น 194,315,309 บาท (แบ่งเป็นหุ้นสามัญ 194,315,309 หุ้น
    มูลค่าหุ้นละ 1 บาท)

-   มีมติอนุมัติให้เพิ่มทุนจดทะเบียนจากเดิม 194,315,309 บาท (แบ่งเป็นหุ้นสามัญ
    194,315,309 หุ้น มูลค่าหุ้นละ 1 บาท) เป็น 403,972,964 บาท (แบ่งเป็นหุ้นสามัญ
    403,972,964 หุ้น มูลค่าหุ้นละ 1 บาท) โดยการออกหุ้นใหม่เป็นหุ้นสามัญจำนวน
    209,657,655 หุ้น มูลค่าที่ตราไว้หุ้นละ 1 บาท

บริษัทได้ดำเนินการจดทะเบียนลดทุนและเพิ่มทุนจดทะเบียนดังกล่าวกับกระทรวงพาณิชย์แล้วเมื่อวันที่
9 กรกฎาคม 2550 โดยจัดสรรเสนอขายและ/หรือสำรองหุ้นสามัญใหม่ดังกล่าวดังนี้

หุ้นสามัญกลุ่มที่ 1: จัดสรรโดยเฉพาะเจาะจงให้แก่ผู้ถือหุ้นเดิมของบริษัท แอปโซลูท อิมแพค จำกัด
จำนวน 75,000,000 หุ้น มูลค่าที่ตราไว้หุ้นละ 1 บาท ในราคาหุ้นละ 2 บาท
คิดเป็นสัดส่วนร้อยละ 27.85 ของทุนที่ชำระแล้ว
บริษัทได้จดทะเบียนทุนชำระแล้วของหุ้นเพิ่มทุนดังกล่าวกับกระทรวงพาณิชย์เมื่อวันที่ 25 กรกฎาคม
2550 บริษัทได้ออกจำหน่ายในราคาสูงกว่ามูลค่าที่ตราไว้ของหุ้นสามัญ
ทำให้บริษัทมีส่วนเกินมูลค่าหุ้นเพิ่มขึ้นจำนวน 75,000,000.00 บาท

หุ้นสามัญกลุ่มที่ 2: จำนวน 134,657,655 หุ้น
จัดสรรและสำรองเพื่อรองรับการใช้สิทธิตามใบสำคัญแสดงสิทธิของบริษัท วันที่ 29 มิถุนายน 2550
ที่ประชุมวิสามัญผู้ถือหุ้นมีมติอนุมัติให้บริษัทจัดสรรใบสำคัญแสดงสิทธิที่จะซื้อ หุ้นสามัญ (ADAM-W)
โดยไม่คิดมูลค่าจำนวน 134,657,655 หน่วย ให้แก่ ผู้ถือหุ้นเดิมในอัตราส่วน 2 หุ้นเดิมต่อ 1
ใบสำคัญแสดงสิทธิ ใบสำคัญแสดงสิทธิมีอายุ 4 ปี นับแต่วันที่ออกใบสำคัญแสดงสิทธิ
โดยกำหนดระยะเวลาการใช้สิทธิได้ทุกวันทำการสุดท้ายของเดือนมีนาคม เดือนมิถุนายน
เดือนกันยายน และเดือนธันวาคม บริษัทได้กำหนดราคาการใช้สิทธิในราคา 1
บาทต่อหุ้นภายใต้อัตราการใช้สิทธิใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น
บริษัทได้นำใบสำคัญแสดงสิทธิดังกล่าวเข้าจดทะเบียนเป็นหลักทรัพย์จดทะเบียนกับตลาดหลักทรัพย์
เอ็ม เอ ไอ “MAI” เมื่อวันที่ 25 กุมภาพันธ์ 2551

วันที่ 30 สิงหาคม 2550 คณะกรรมการได้อนุมัติให้เพิ่มการลงทุนในหุ้นเพิ่มทุนของ ASIABIZ อีก
10,200 หุ้น ในราคามูลค่าที่ตราไว้ (Par Value) หุ้นละ 100 บาท รวมเป็นเงินลงทุนทั้งสิ้น
1.02 ล้านบาท เพื่อเป็นการรักษาสัดส่วนการถือหุ้น คิดเป็นร้อยละ 51 ของหุ้น ASIABIZ ทั้งหมด

วันที่ 31 มีนาคม 2551 มีผู้มาใช้สิทธิซื้อหุ้นสามัญจำนวน 4.78 ล้านบาท
บริษัทได้จดทะเบียนการเพิ่มทุนสำหรับหุ้นเพิ่มทุนจากการใช้สิทธิดังกล่าวกับกระทรวงพาณิชย์เมื่อวันที่
9 เมษายน 2551 โดยหุ้นเพิ่มทุนดังกล่าวได้รับอนุญาตให้ทำการซื้อขาย
ในตลาดหลักทรัพย์แห่งประเทศไทยเมื่อวันที่ 21 เมษายน 2551
ทำให้บริษัทมีทุนที่ชำระแล้วจำนวนเงิน 274,092,059 บาท แบ่งเป็นหุ้นสามัญจำนวน
274,092,059 หุ้น มูลค่า หุ้นละ 1 บาท

วันที่ 14 พฤษภาคม 2551 บริษัทแกน บริษัท อาดามัส มีเดีย จำกัด (ADM) ได้เปลี่ยนชื่อมาเป็น
บริษัท อาดามัส เวิลด์ จำกัด (AW)

วันที่ 20 เมษายน 2551 ที่ประชุมสามัญประจำปีผู้ถือหุ้นของบริษัท แอปโซลูท อิมแพค จำกัด
(“AIM”) มีมติดังนี้

-   มีมติอนุมัติให้แปรสภาพบริษัทเป็นบริษัทมหาชนจำกัด
    โดยมีมติให้ใช้ชื่อจดทะเบียนของบริษัททั้งในภาษาไทยและภาษาอังกฤษภายหลังจากการแปรสภาพเป็นบริษัทมหาชน
    เป็น “บริษัท แอปโซลูท อิมแพค จำกัด (มหาชน)” และ “Absolute Impact Public
    Company Limited” ตามลำดับ

-   มีมติอนุมัติให้เปลี่ยนแปลงมูลค่าหุ้นจากเดิมหุ้นละ 10 บาท เป็นมูลค่าหุ้นละ 1 บาท
    (จากเดิมหุ้นสามัญ 20,000,000 หุ้น มูลค่าหุ้นละ 10 บาท เป็นหุ้นสามัญ
    200,000,000,000 หุ้น มูลค่าหุ้นละ 1 บาท)

-   มีมติอนุมัติให้เพิ่มทุนจดทะเบียนของบริษัทจากเดิม 200 ล้านบาท (หุ้นสามัญจำนวน
    200,000,000 หุ้น มูลค่าหุ้นละ 1 บาท) เป็น 280 ล้านบาท (หุ้นสามัญจำนวน
    280,000,000 หุ้น มูลค่าหุ้นละ 1 บาท)

-   มีมติอนุมัติให้จัดสรรหุ้นเพิ่มทุนจำนวน 80,000,000 หุ้น มูลค่าที่ตราไว้หุ้นละ 1 บาท
    เพื่อเสนอขายให้แก่ประชาชนทั่วไป

โดยบริษัท แอปโซลูท อิมแพค จำกัด (“AIM”) ได้จดทะเบียนแปรสภาพเป็นบริษัทมหาชนเมื่อวันที่ 5
มิถุนายน 2551 และหุ้นสามัญที่ออกใหม่ต่อประชาชนเป็นครั้งแรก (IPO) เป็นจำนวน 80,000,000
หุ้น มูลค่าที่ตราไว้หุ้นละ 1 บาท สำนักงานคณะกรรมการกำกับหลักทรัพย์และตลาดหลักทรัพย์
("สำนักงาน กลต.") ได้มีหนังสืออนุญาตให้เสนอขายหลักทรัพย์ที่ออกใหม่ดังกล่าวแล้ว เมื่อวันที่ 4
ธันวาคม 2551และคณะกรรมการตลาดหลักทรัพย์ได้สั่งให้รับหุ้นสามัญของบริษัท แอปโซลูท อิมแพค
จำกัด (มหาชน) เป็นหลักทรัพย์จดทะเบียนในตลาดหลักทรัพย์ เอ็ม เอ ไอในวันที่ 19 กุมภาพันธ์
2552 โดยกำหนดให้หุ้นสามัญของ บริษัท แอปโซลูท อิมแพค จำกัด (มหาชน) จำนวน
280,000,000 หุ้น มูลค่าที่ตราไว้หุ้นละ 1 บาท รวม 280,000,000 บาท
ทำการซื้อขายในตลาดหลักทรัพย์ เอ็ม เอ ไอ ได้ โดยใช้ชื่อย่อในการซื้อขายหลักทรัพย์ว่า "AIM"
และเริ่มซื้อขายได้ตั้งแต่วันที่ 19 กุมภาพันธ์ 2552 เป็นต้นไป

วันที่ 30 มิถุนายน 2551 มีผู้มาใช้สิทธิซื้อหุ้นสามัญจำนวน 0.01 ล้านบาท
บริษัทได้จดทะเบียนการเพิ่มทุนสำหรับหุ้นเพิ่มทุนจากการใช้สิทธิดังกล่าวกับกระทรวงพาณิชย์เมื่อวันที่
9 กรกฎาคม 2551 โดยหุ้นเพิ่มทุนดังกล่าวได้รับอนุญาตให้ทำการซื้อขาย
ในตลาดหลักทรัพย์แห่งประเทศไทยเมื่อวันที่ 16 กรกฎาคม 2551
ทำให้บริษัทมีทุนที่ชำระแล้วจำนวนเงิน 274,102,459 บาท แบ่งเป็นหุ้นสามัญจำนวน
274,102,459 หุ้น มูลค่า หุ้นละ 1 บาท

ปัจจุบัน บริษัทฯมีทุนจดทะเบียน ณ วันที่ 31 ธันวาคม 2551 เท่ากับ 403,972,964 บาท
แบ่งเป็นหุ้นสามัญจำนวน 403,972,964 หุ้น มูลค่าหุ้นละ 1 บาท
และบริษัทมีทุนที่ชำระแล้วจำนวนเงิน 274,102,459 บาท แบ่งเป็นหุ้นสามัญจำนวน 274,102,459
หุ้น มูลค่า หุ้นละ 1 บาท และเป็นทุนจดทะเบียนที่ยังไม่ชำระอีก 129,870,505บาท
โดยทุนจดทะเบียนที่ยังไม่ชำระเป็นหุ้นสามัญเพื่อรองรับการแปลงสภาพใบสำคัญแสดงสิทธิครั้งที่ 1
อีกจำนวน 129,870,458 หุ้น โดยในปี 2551 มีผู้มาใช้สิทธิ์ซื้อหุ้นสามัญจำนวน 4,787,150
หุ้นบริษัทได้รับเงินจากการเสนอขายใบสำคัญแสดงสิทธิดังกล่าวจำนวน 4,787,150 บาท
บริษัทได้จดทะเบียนการเพิ่มทุนสำหรับหุ้นเพิ่มทุนจากการใช้สิทธิดังกล่าวแล้ว
โดยหุ้นเพิ่มทุนดังกล่าวได้รับอนุญาตให้ทำการซื้อขายในตลาดหลักทรัพย์แห่งประเทศไทยแล้ว
(โปรดดูรายละเอียดเพิ่มเติมเกี่ยวกับการพัฒนาการที่สำคัญของบริษัทฯและบริษัทย่อยสามารถอ่านเพิ่มเติมได้ในส่วนที่
2 หัวข้อลักษณะการประกอบธุรกิจ)

ณ วันที่ 31 ธันวาคม 2551 บริษัท อาดามัส อินคอร์ปอเรชั่น จำกัด (มหาชน)
ดำเนินธุรกิจผ่านบริษัทย่อย 4 บริษัท ดังนี้

โครงสร้างบริษัทฯ และบริษัทย่อย ณ 31 ธันวาคม 2551

1. ธุรกิจบริหารกิจกรรมและการส่งเสริมการตลาด: AW
ซึ่งเป็นบริษัทแกนประกอบธุรกิจจัดการแสดงคอนเสิร์ต โครงการยูลีก และ
ธุรกิจการบริหารเวลาโฆษณาในรายการเพื่อออกอากาศ
ธุรกิจจัดการแสดงคอนเสิร์ตดำเนินการโดยจัดหาศิลปินนักร้องที่มีชื่อเสียงจากต่างประเทศ
โดยเฉพาะอย่างยิ่งศิลปินและนักร้องชื่อดังจากประเทศเอเชียตะวันออกที่อยู่ในกระแสความนิยมในปัจจุบันเข้ามาแสดงคอนเสิร์ตในประเทศไทย
แม้ว่าธุรกิจนี้จะมีคู่แข่งที่มีลักษณะการประกอบการที่คล้ายคลึงกันกับ AW อยู่หลายบริษัทแต่ AW
มีจุดเด่นคือการมีความสัมพันธ์ที่แน่นแฟ้นกับตัวแทนของค่ายศิลปินเกาหลีที่อยู่ในความนิยมจึงมีความได้เปรียบที่จะรักษาส่วนแบ่งทางการตลาดพร้อมทั้งป้องกันคู่แข่งใหม่รายอื่นๆ
แต่อย่างไรก็ตามในปี 2551 กลุ่มบริษัทฯ ไม่มีรายได้จากธุรกิจจัดการแสดงคอนเสิร์ต
เนื่องจากเกิดความไม่สงบทางการเมืองทำให้ต้องเลื่อนการจัดการแสดงคอนเสิร์ต SMTOWN
ซึ่งเป็นคอนเสิร์ตใหญ่ที่สร้างกำไรให้แก่กลุ่มบริษัทได้ มาเป็นเดือน กุมภาพันธ์ ปี 2552

อย่างไรก็ตาม AW ยังได้รับสิทธิ์ผู้จัดกิจกรรมยูลีก ซึ่งประกอบด้วยการแข่งขันฟุตบอล วอลเล่ย์บอล
ดนตรี และมิสยูลีก ระหว่างมหาวิทยาลัยกว่า 30 แห่ง
ซึ่งจะสามารถหารายได้จากการขายสื่อโฆษณา สปอนเซอร์
และการสร้างเนื้อหาของกิจกรรมที่จะมีความต่อเนื่องและสามารถที่จะเป็นลิขสิทธิ์ของ ADAM
ต่อไปในอนาคตและกิจกรรมยูลีกนั้น ยังไม่มีคู่แข่งทางตรงในขณะนี้ แต่อาจมีคู่แข่งขันทางอ้อมได้แก่
กิจกรรมการแข่งขันดนตรี และ กีฬา ในรายการปลีกย่อยอื่นในระดับสถาบันหรือกลุ่มสถาบัน
สำหรับอีกสองธุรกิจของ AW ซึ่งได้เริ่มดำเนินธุรกิจในปี 2551 คือ
ธุรกิจรับจ้างผลิตรายการสถานีทีวีกีฬา โดยการตกแต่งภาพ แสงและเสียง
เทปเนื้อหารายการของสถานีทีวีกีฬา “T-SPORT CHANNEL” อย่างไรก็ตามบริษัทฯ
ได้เริ่มทำธุรกิจนี้ในเดือน ตุลาคม 2551 จึงมีรายได้ไม่มากนัก
ธุรกิจด้านภาพยนตร์เป็นอีกหนึ่งธุรกิจที่ได้เริ่มประกอบการในปี 2551 โดยบริษัท
ได้ซื้อลิขสิทธิ์ภาพยนตร์เรื่องท้าชนเพื่อจัดจำหน่ายในประเทศไทย
แต่จากการคาดการณ์ว่าแผนธุรกิจของภาพยนตร์ดังกล่าวอาจไม่เป็นไปตามประมาณการณ์
และไม่ต้องการที่จะลงทุนด้านการตลาดเพิ่มเติมในเวลาดังกล่าว
บริษัทได้ตัดสินใจขายภาพยนตร์เรื่องท้าชนให้กับผู้จัดจำหน่ายรายอื่น
เนื่องจากธุรกิจดังกล่าวไม่น่าจะสร้างผลกำไรให้แก่กลุ่มบริษัท ในปี 2551 AW
มีสัดส่วนรายได้ร้อยละ 11.50 ของรายได้รวมของกลุ่มบริษัทฯ

2. ธุรกิจให้บริการและผลิตสื่อโฆษณา: AIM
ให้บริการด้านการโฆษณาผ่านทางจอภาพในลักษณะภาพเคลื่อนไหว 2 มิติ และ 3 มิติ ณ จุด
นอกจากนี้ยังมีบริการให้เช่าจอภาพ 2 มิติและ 3 มิติให้แก่ผู้ให้บริการบริหารจัดงาน
และให้บริการรับออกแบบจัดสร้างภาพและภาพยนตร์ 3 มิติ และการรับทำโฆษณา ทั้งนี้บริษัทฯ
ได้มีการลงทุนใน AIM ในเดือน กรกฎาคม 2550

ในส่วนของคู่แข่งที่มีการประกอบธุรกิจสื่อโฆษณาในรูปแบบที่ใกล้เคียงกัน
คือเป็นลักษณะจอแสดงภาพหรือสื่ออื่นๆ ณ จุดขายแม้จะมีอยู่มากรายแต่ AIM
มีข้อได้เปรียบในเรื่องของการมีสัญญาระยะยาวกับห้างสรรพสินค้าในการเป็นผู้ให้บริการโฆษณาภาพเคลื่อนไหว
3 มิติ และการที่ AIM พัฒนาการบริการไปสู่สื่อประเภทอื่นๆ เช่น จอภาพ 2 มิติ และ
สื่อโฆษณาประกอบชั้นแสดงสินค้า
ในห้างสรรพสินค้าทำให้สามารถตอบสนองความต้องการของห้างสรรพสินค้า ผู้ซื้อสื่อ
และผู้บริโภคได้ดียิ่งขึ้น

ในปี 2551 AIM
ได้เริ่มโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษา
(โครงการ uNetwork) โดยบริษัทได้ลงนามร่วมกับสำนักงานคณะกรรมการอุดมศึกษา (สกอ.)
ในบันทึกข้อตกลงความร่วมมือการสนับสนุนโครงการส่งเสริมการเผยแพร่ผลงานทางการศึกษาและองค์ความรู้อื่นสำหรับสถาบันอุดมศึกษา
โดยใช้ เทคโนโลยีจอภาพผ่านเครือข่ายสารสนเทศเพื่อพัฒนาการศึกษา
โดยเป็นการให้สิทธิแก่บริษัทโดยไม่มีกำหนดระยะเวลาสิ้นสุดในการใช้เครือข่ายเคเบิ้ลใยแก้วความเร็วสูง
ซึ่งเชื่อมต่อระหว่างระบบคอมพิวเตอร์ของมหาวิทยาลัยต่างๆ
เพื่อใช้เป็นช่องทางในการเผยแพร่สื่อต่างๆ สู่มหาวิทยาลัยทั่วประเทศ เช่น
กิจกรรมทางด้านวิชาการ การประกาศรับสมัครงาน การแสดงผลงานของนักศึกษา
และการแข่งขันกีฬา เป็นต้น โดยบริษัทจะนำจอภาพไปติดตั้งตามสถานที่ต่างๆ ในมหาวิทยาลัย เช่น
โรงอาหาร สหกรณ์ สนามกีฬา และห้องประชุม เป็นต้น
และจะเปิดจอภาพให้นักศึกษาและผู้ที่เดินผ่านไปมาสามารถรับชมรายการของบริษัทได้ตลอดระยะเวลาที่ออกอากาศ
ทั้งนี้ บริษัทจะสามารถสร้างรายได้จากโครงการ ในรูปแบบต่างๆ เช่น
การขายเวลาโฆษณาโดยตรงในเวลาของรายการผู้ให้การสนับสนุน
และการขายเวลาโฆษณาในรูปแบบอื่นๆ ในเวลาของรายการของมหาวิทยาลัย และ/หรือ
รายการส่งเสริมความรู้และสารคดีต่างๆ ได้แก่ ค่าสปอนเซอร์ของรายการที่ออกอากาศ
การโฆษณาแฝงแบบผูกโยงในรายการที่ออกอากาศ
ค่าคอมมิชชั่นในการขายผลงานของอาจารย์หรือนักศึกษา ค่าสปอนเซอร์ของการจัดกิจกรรมต่างๆ
เช่น การจัดกิจกรรม และหรือรายการในรูปแบบเรียลริตี้โชว์ โดยให้นักศึกษาเข้ามาแข่งขันกัน
เป็นต้นทั้งนี้บริษัทได้เริ่มให้บริการเชิงพาณิชย์ในเฟสแรกจำนวน 6 มหาวิทยาลัยตั้งแต่งวดไตรมาสที่
3 ปี 2551 ในปี 2551 AIM มีสัดส่วนรายได้ร้อยละ 73.28 ของรายได้รวมของกลุ่มบริษัทฯ

3. ธุรกิจการตลาดบนอุปกรณ์สื่อสารเคลื่อนที่ อินเทอร์เน็ต และโฆษณา: SMILE ดำเนินธุรกิจ
การตลาดบนอุปกรณ์สื่อสารเคลื่อนที่ (Mobile Marketing)
ได้แก่การให้บริการรับและส่งข้อความสั้น (short message service: SMS)
กับสถานีวิทยุในระบบ เอฟเอ็ม และ เอเอ็ม และทำธุรกิจโฆษณาออนไลน์ได้แก่
การดำเนินการเว็บไซต์วิทยุออนไลน์ (www.radio.in.th)
อย่างไรก็ตามแม้ในภาวะที่เศรษฐกิจมวลรวมของประเทศอยู่ในภาวะถดถอย แต่ยอดการใช้บริการ
Mobile Solutions ก็ยังคงมีแนวโน้มเติบโตในด้านบวกอย่างต่อเนื่องนอกจากนี้ SMILE
ยังดำเนินธุรกิจด้านอินเทอร์เน็ต (Internet Solutions): ประกอบด้วยบริการเว็บโฮสติ้ง
บริการรับจดโดเมน บริการพัฒนาและบริหารเว็บไซต์ ในปี 2551 SMILE มีสัดส่วนรายได้ร้อยละ
12.77 ของรายได้รวมของกลุ่มบริษัทฯ

4. ธุรกิจซอฟแวร์ระบบจัดการทางการเงินและบริหารองค์กร: ASIABIZ
ประกอบธุรกิจการจำหน่ายโปรแกรมสำเร็จรูปต่างๆทางคอมพิวเตอร์
อุปกรณ์ต่างๆเกี่ยวกับคอมพิวเตอร์ รวมทั้งพัฒนาโปรแกรมสำเร็จรูปเพื่อการจำหน่าย
ด้วยประสิทธิภาพการบริหารงานจัดการจากบุคลากรที่มีความเชี่ยวชาญเฉพาะด้านทั้งการออกแบบและพัฒนาซอฟต์แวร์

ปัจจุบัน ASISBIZ มีผลิตภัณฑ์ซอฟท์แวร์ซึ่งสามารถแบ่งได้เป็น 2 กลุ่มได้แก่
ซอฟท์แวร์สำหรับผู้ประกอบการทั่วไป (ERP) และ ซอฟท์แวร์สำหรับสำหรับศูนย์บริการรถยนต์
(Auto Fast) สภาวะการแข่งขันในอุตสาหกรรมนี้มีค่อนข้างสูงและมีคู่แข่งมากราย ASIABIZ
จึงต้องแข่งขันโดยการพัฒนาเทคโนโลยี ตลอดจนสินค้าต่างๆเพื่อให้ล้ำหน้ากว่าคู่แข่งตลอดเวลา เช่น
การพัฒนาที่เน้นหนักซอฟท์แวร์ที่ใช้กับธุรกิจเฉพาะอย่าง
รวมไปจนถึงการให้การบริการหลังการขายที่ตอบสนองความต้องการของลูกค้าได้ เช่น
บริการอัพเกรดโปรแกรมหรือการเพิ่มโปรแกรมที่สำคัญเพื่อเสริมประสิทธิภาพในการทำงานที่มีอยู่เดิมตามความต้องการของลูกค้า
ในปี 2551 ASIABIZ มีสัดส่วนรายได้ร้อยละ 2.44 ของรายได้รวมของกลุ่มบริษัทฯ

โครงการในอนาคต

AIM และบริษัท เอส เอฟ จี จำกัด (มหาชน) ได้ร่วมลงทุนใน บริษัท เซ็นทรัล ดิจิตอล มีเดีย
จำกัด ในเดือนกันยายน 2551 โดยถือหุ้นในสัดส่วนประมาณร้อยละ 40 และร้อยละ 60
ของทุนชำระแล้ว 5 ล้านบาท ตามลำดับ เพื่อประกอบธุรกิจให้บริการสื่อโฆษณา 2
มิติในศูนย์การค้าของกลุ่มเซ็นทรัลทั้งหมด 11 สาขา ได้แก่ เซ็นทรัลพลาซา สาขาบางนา ปิ่นเกล้า
พระราม 2 รัชดาพระราม 3 ลาดพร้าว รัตนาธิเบศร์ รามอินทรา แอร์พอร์ทเชียงใหม่ แจ้งวัฒนะ
เซ็นทรัลเวิลด์ และเซ็นทรัลเซ็นเตอร์พัทยา โดยจะรับโอนสิทธิ์ดังกล่าวจากบริษัท เอส เอฟ จี
จำกัด (มหาชน) ซึ่งได้ทำสัญญาเป็นระยะเวลาทั้งหมด 5 ปี
โดยกำหนดเงื่อนไขการจ่ายผลตอบแทนในรูปแบบส่วนแบ่งรายได้และส่วนแบ่งเวลาโฆษณา
ทั้งนี้คาดว่าจะใช้เงินลงทุนในโครงการนี้ประมาณ 80 ล้านบาท
คาดว่าจะใช้เวลาในการติดตั้งประมาณ 6 เดือน ทั้งนี้เมื่อบริษัทร่วมเปิดให้บริการเชิงพาณิชย์
จะช่วยทำให้กลุ่มบริษัทมีเครือข่ายสื่อภายในอาคารครอบคลุมพื้นที่ภายในห้างมากที่สุดในประเทศ ณ
ปัจจุบันบริษัทร่วมยังไม่ได้รับโอนสิทธิ์มาจากบริษัท เอส เอฟ จี จำกัด (มหาชน)
เนื่องจากอยู่ระหว่างการเจรจาเพื่อขอแก้ไขรายละเอียดในสาระสำคัญอื่นๆของสัญญากับคู่สัญญาที่เกี่ยวข้อง

ปัจจัยความเสี่ยง

AW

1.  ความเสี่ยงจากรายได้จากสปอนเซอร์และการขายตั๋ว

  ธุรกิจการจัดคอนเสิร์ตเป็นธุรกิจที่มีความเสี่ยงเนื่องจากต้องอาศัยการคาดการณ์รายได้ที่แม่นยำ
  และการควบคุมค่าใช้จ่ายที่ดี ดังนั้นเพื่อเป็นการกระจายความเสี่ยง
  กลุ่มบริษัทฯจึงเน้นการหารายได้จากแหล่งอื่นเพิ่มเติมได้แก่ รายได้จากเนื้อหา (คอนเท้นต์)
  ที่เกิดจากกิจกรรมประเภทอื่นๆ

2.  ความเสี่ยงจากกระแสความนิยมของผู้บริโภคที่เปลี่ยนแปลง

  กลุ่มบริษัทฯ ได้วางแผนผลิตและสร้างสรรค์ผลงานให้ตรงกับรสนิยมของลูกค้าเป้าหมาย
  เพื่อพัฒนาผลงานให้มีความสอดคล้องกับกระแสความนิยมโดยการสำรวจความนิยมของผู้บริโภคเ
  พื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มลูกค้าของกิจกรรมการจัดแสดงคอนเสิร์ต
  และกลุ่มลูกค้าสื่อโฆษณาอยู่ตลอดเวลา

3. ความเสี่ยงจากการบอกเลิกสัญญาการจัดการแสดงคอนเสิร์ต

AW มีการจำกัดความเสี่ยงโดยระบุในสัญญาถึงความเสี่ยงอันเกิดจากเหตุการณ์ที่ไม่สามารถควบคุมได้
เช่น เหตุการณ์อันเกิดจากความไม่สงบภายในประเทศ ภัยธรรมชาติ วิกฤตการณ์ทางด้านค่าเงิน
หรือ การไม่สามารถจะจัดการแสดงได้เนื่องจากการบาดเจ็บของนักแสดง ทาง AW
สามารถทำการขอเลื่อนการแสดงออกไปจนกว่าเหตุการณ์เหล่านั้นจะคลี่คลายลง
ในกรณีที่เกิดเหตุการณ์ที่ AW
ถูกบอกเลิกสัญญาการจัดการแสดงโดยมิได้เกิดจากเหตุการณ์ที่ไม่สามารถควบคุมได้ AW
มีสิทธิที่จะดำเนินการตามกฎหมายในการฟ้องร้องเรียกร้องค่าเสียหายตามที่ได้ระบุไว้ในสัญญา
นอกจากนี้ในบางสัญญา AW ก็จะเลือกทำประกันสัญญากรณีการยกเลิกไว้ด้วย

SMILE

1.  ความเสี่ยงเรื่องนโยบายการแบ่งรายได้จากผู้ให้บริการโทรศัพท์เคลื่อนที่

  เนื่องจากผู้ให้บริการโทรศัพท์มือถือเป็นผู้มีอำนาจสิทธิ์ขาดในการกำหนดอัตราส่วนแบ่งรายได้แต่เพียงผู้เดียว
  กลุ่มบริษัทฯ จึงมีความเสี่ยงต่อความเป็นไปได้ที่ผู้ให้บริการจะเปลี่ยนแปลงอัตราส่วนแบ่งดังกล่าว
  ซึ่งเคยเกิดขึ้นมาแล้วกับประเภทของบริการอื่นๆ ที่มีลักษณะใกล้เคียงกัน

2.  ความเสี่ยงจากการได้รับสัญญาใช้บริการระบบ SMS จากสถานีวิทยุรายใหญ่

  เนื่องจากกลุ่มบริษัท ฯ มีสัญญาใช้ระบบ SMS จากกลุ่มสถานีวิทยุรายใหญ่เช่น บริษัท อสมท.
  จำกัด (มหาชน) ซึ่งเป็นบริษัทจดทะเบียนในตลาดหลักทรัพย์ฯ
  มีข้อกำหนดว่าไม่สามารถทำสัญญาการดำเนินการร่วมกันได้นานกว่า 1 ปี กลุ่มบริษัทฯ
  จึงมีนโยบายบริหารและบริการลูกค้าอย่างสำคัญสูงสุดเพื่อทำให้ลูกค้าเกิดความไว้วางใจและพิจารณาให้เป็นผู้ได้รับต่อสัญญาการให้บริการ

3.  ความเสี่ยงจากการตัดราคาในธุรกิจเว็บโฮสติ้ง

  ธุรกิจนี้โดยรวมเป็นธุรกิจที่มีรายได้สม่ำเสมอและเพิ่มขึ้นเรื่อยๆ
  ตามความจำเป็นในการใช้งานเว็บไซต์และอีเมล์ของธุรกิจทั่วไปซึ่งสูงขึ้นอย่างต่อเนื่อง
  แต่ในปัจจุบันนี้มีคู่แข่งรายใหม่ๆเกิดขึ้นมากและมีกรแข่งขันสูงทางด้านราคาอย่างไรก็ตามกลุ่มบริษัทฯ
  ยังคงสามารถรักษาฐานลูกค้าเดิมส่วนใหญ่ไว้ได้โดยการรักษาคุณภาพในการให้บริการ

AIM

  1. ความเสี่ยงจากการพึ่งพิงรายได้จากการให้บริการที่กลุ่มห้างสรรพสินค้ารายใหญ่

  ในช่วงปี 2548 - 2550 และงวด 9 เดือนปี 2551 AIM
  มีรายได้จากการให้บริการสื่อโฆษณาที่กลุ่มห้างสรรพสินค้ารายใหญ่ ได้แก่
  ห้างสรรพสินค้าเดอะมอลล์ ศูนย์การค้าสยามพารากอน และศูนย์การค้า ดิ เอ็มโพเรียม
  คิดเป็นประมาณร้อยละ 78-88 ของรายได้รวมของ AIM
  ดังนั้นหากกลุ่มห้างสรรพสินค้ารายใหญ่ไม่ต่อสัญญาการให้บริการกับ AIM
  อาจจะส่งผลกระทบต่อรายได้ของAIM AIM
  ได้ตระหนักถึงความเสี่ยงดังกล่าวจึงได้มีการจัดทำสัญญากับกลุ่มห้างสรรพสินค้ารายใหญ่เป็นสัญญาระยะยาว
  นอกจากนี้ AIM ยังมีนโยบายในการขยายการดำเนินธุรกิจให้กว้างขึ้น เช่นการให้เช่าจอภาพ 3
  มิติ และการเป็นผู้ผลิตงานสื่อโฆษณา 3 มิติ เป็นต้น
  รวมทั้งมีการขยายการให้บริการสื่อโฆษณาไปสู่ห้างสรรพสินค้าแห่งใหม่ เช่น บิ๊กซี
  ซูเปอร์เซ็นเตอร์ ทั้งหมด 54 สาขาทั่วประเทศ และศูนย์การค้า มาบุญครอง
  และการติดตั้งจอภาพในมหาวิทยาลัยต่างๆ ตามโครงการ uNetwork เป็นต้น
  นอกจากนี้บริษัทได้เข้าร่วมลงทุนใน บริษัท เซ็นทรัลดิจิตอล มีเดีย จำกัด ("บริษัทร่วม")
  ซึ่งจะประกอบธุรกิจให้บริการสื่อโฆษณาผ่านจอภาพ 2 มิติในศูนย์การค้าของกลุ่มเซ็นทรัลจำนวน
  11 สาขา ดังนั้น
  รายได้ที่เพิ่มขึ้นจากการให้บริการดังกล่าวจะช่วยลดการพึ่งพิงรายได้จากการให้บริการที่กลุ่มห้างสรรพสินค้ารายใหญ่ตามที่กล่าวข้างต้นได้ในระดับหนึ่ง

  2. ความเสี่ยงจากความไม่แน่นอนของภาวะเศรษฐกิจที่มีผลกระทบต่อค่าใช้จ่ายสำหรับสื่อโฆษณา

  ธุรกิจสื่อโฆษณาจะขึ้นกับภาวะเศรษฐกิจโดยรวมของประเทศ โดยหากภาวะเศรษฐกิจโดยรวมดี
  งบประมาณการทำสื่อโฆษณาของผู้ผลิตสินค้าต่างๆ ก็จะมีจำนวนเพิ่มสูงขึ้น
  แต่หากภาวะเศรษฐกิจโดยรวมไม่ดีจะส่งผลให้ผู้ประกอบการมีการปรับลดงบประมาณสำหรับการทำสื่อโฆษณาลง
  อย่างไรก็ตามบริษัทมุ่งเน้นการทำสื่อโฆษณารูปแบบใหม่(Innovative Media)
  ซึ่งเป็นสื่อโฆษณาที่สามารถเข้าตรงถึงผู้บริโภคกลุ่มเป้าหมายได้อย่างมีประสิทธิภาพ
  รวมทั้งมีการกำหนดกลยุทธ์การบริหารเวลาการออกสื่อโฆษณาและการขยายขอบเขตการให้บริการอย่างต่อเนื่อง
  ส่งผลให้ AIM มีรายได้เพิ่มสูงขึ้นมาโดยตลอดในช่วง 3 ปีที่ผ่านมา ดังนั้น ผู้บริหารของ AIM
  มีความมั่นใจว่า การที่สื่อโฆษณาของบริษัทอยู่ในความสนใจของตลาด และการที่ AIM
  มีการบริหารจัดการที่ดี จะช่วยลดผลกระทบจากความไม่แน่นอนของภาวะเศรษฐกิจได้ในระดับหนึ่ง

  3.
  ความเสี่ยงจากการล้าสมัยของเทคโนโลยีที่ใช้ในการโฆษณาและการเปลี่ยนแปลงทางด้านรสนิยมของ
  ผู้บริโภคทางสื่อโฆษณา

  ปัจจุบันการทำสื่อโฆษณามีการพัฒนาทั้งในด้านรูปแบบ เนื้อหา และเทคโนโลยี
  เพื่อให้สอดคล้องกับการเปลี่ยนแปลงของเวลาและรสนิยมของผู้บริโภค หาก AIM
  ไม่สามารถปรับเปลี่ยนเทคโนโลยีให้ทันกับการเปลี่ยนแปลง
  ก็อาจส่งผลให้ผู้ผลิตสินค้าไม่ใช้บริการผ่านสื่อโฆษณาของ AIM
  โดยหันไปใช้สื่อโฆษณารูปแบบอื่นแทน ซึ่งอาจส่งผลกระทบต่อรายได้และผลประกอบการของAIM
  AIM ตระหนักถึงความเสี่ยงดังกล่าวเป็นอย่างดี จึงได้จ้างทีมบุคลากรที่มีประสบการณ์
  เพื่อคิดค้นและพัฒนาบริการสื่อโฆษณารูปแบบใหม่ๆ ตามความต้องการของลูกค้า โดย AIM
  ได้ริเริ่มการติดตั้งจอภาพบนหัวแถวของชั้นวางสินค้า (End Cap Media)
  รวมทั้งมีการนำสื่อโฆษณาที่ไม่ใช่ระบบดิจิตอลมาใช้ในห้างสรรพสินค้า
  เพื่อทำให้ผู้บริโภคได้เห็นและรับรู้สินค้า ณ จุดขาย ได้ชัดเจนยิ่งขึ้น
  ซึ่งการดำเนินการดังกล่าวของบริษัทประสบความสำเร็จ ทำให้ AIM
  มีรายได้เติบโตอย่างต่อเนื่องมาโดยตลอด ดังนั้น การดำเนินการและพัฒนารูปสื่อโฆษณาต่างๆ
  ที่ผ่านมา เป็นการแสดงให้เห็นว่า AIM
  มีความเข้าใจในธุรกิจและสามารถบริหารความเสี่ยงนี้ได้เป็นอย่างดี

  4. ความเสี่ยงจากการพึ่งพิงบริษัทตัวแทนโฆษณา

  ในปี 2550 AIM ได้จัดทำสัญญาแต่งตั้งบริษัท อัลเตอร์เนทีฟ เมเนจเม้นท์ จำกัด
  เป็นบริษัทตัวแทนโฆษณา เพื่อช่วย AIM
  ในการดำเนินการทางการตลาดและส่งเสริมการขายระบบสื่อโฆษณาของ AIM
  โดยได้ทำสัญญาเป็นปีต่อปีแบบNon-Exclusive โดย ในปี 2550 และงวด 9 เดือนปี 2551
  AIM มีรายได้จากการหาลูกค้าของบริษัท อัลเตอร์เนทีฟ เมเนจเม้นท์ จำกัด ประมาณ 62.25
  ล้านบาท หรือคิดเป็นร้อยละ 45.85 ของรายได้รวม และประมาณ 66.87 ล้านบาท
  หรือคิดเป็นร้อยละ 44.48 ของรายได้รวม ตามลำดับ ด้วยเหตุนี้ AIM
  จึงมีความเสี่ยงต่อผลกระทบที่จะเกิดขึ้นกับรายได้และผลการดำเนินงานของ AIM
  หากบริษัทไม่ได้ต่อสัญญา หรือมีการยกเลิกสัญญา หรือมีการเปลี่ยนแปลงเงื่อนไขในสัญญาทั้งนี้ AIM
  ได้ตระหนักถึงความเสี่ยงนี้เป็นอย่างดี ที่ผ่านมา AIM
  ได้เคยใช้บริการบริษัทตัวแทนโฆษณาอื่นประมาณ 10ราย
  แต่ไม่ได้มีการแต่งตั้งบริษัทเหล่านั้นเป็นบริษัทตัวแทนโฆษณาของ AIM อย่างเป็นทางการ ณ
  ปัจจุบัน AIM เริ่มมีรายได้จากลูกค้าของตัวแทนโฆษณาเหล่านั้น
  และเมื่อบริษัทตัวแทนโฆษณาเหล่านั้นสามารถสร้างรายได้ให้แก่ AIM เป็นที่น่าพอใจ AIM
  อาจจะพิจารณาแต่งตั้งบริษัทตัวแทนโฆษณาเหล่านั้นเป็นบริษัทตัวแทนโฆษณาของ AIM
  อย่างเป็นทางการต่อไป ซึ่งจะช่วยลดการพึ่งพิงบริษัท อัลเตอร์เนทีฟ เมเนจเม้นท์ จำกัด
  ได้ในระดับหนึ่ง

  5. ความเสี่ยงจากการพึ่งพิงบุคลากร

  ธุรกิจของ AIM เป็นธุรกิจการให้บริการ ดังนั้น
  บุคลากรในส่วนการติดต่อหาลูกค้าและสร้างสรรค์ผลงานต่างๆ อาทิฝ่ายบริหารระดับสูง
  ฝ่ายการตลาด และฝ่ายปฏิบัติการที่มีประสบการณ์และมีความชำนาญ
  ถือว่าเป็นทรัพย์สินที่สำคัญที่ช่วยส่งเสริมความสำเร็จให้แก่ AIM
  หากบริษัทสูญเสียบุคลากรเหล่านี้ไป อาจส่งผลกระทบต่อรายได้รวมของ AIM อย่างไรก็ดี AIM
  มีมาตรการในการลดความเสี่ยงจากการสูญเสียบุคลากรดังกล่าว โดย AIM
  ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
  กับความสำเร็จของ AIM รวมทั้งมีการจ่ายค่าตอบแทนในอัตราตลาด
  เพื่อจูงใจให้แก่บุคลากรดังกล่าวทำงานที่ AIM อย่างต่อเนื่อง จากอดีตที่ผ่านมา
  อัตราหมุนเวียนของบุคลากรในตำแหน่งที่สำคัญดังกล่าวอยู่ในระดับที่ต่ำมาก

  6. ความเสี่ยงจากการใช้เงินลงทุนสูง

  ที่ผ่านมา AIM มีการขยายขอบเขตการให้บริการมาโดยตลอด
  และมีความต้องการใช้เงินลงทุนอย่างต่อเนื่อง โดยที่ผ่านมา AIM
  ใช้แหล่งเงินจากเงินลงทุนของผู้ถือหุ้น เงินหมุนเวียนของ AIM
  เงินกู้ยืมจากบุคคลหรือบริษัทที่เกี่ยวข้องรวมทั้งการทำสัญญาเช่าซื้อทรัพย์สินเหล่านั้น ด้วยเหตุนี้
  AIM จึงมีความเสี่ยงในการจัดหาแหล่งเงินลงทุนดังกล่าว AIM
  ได้ตระหนักถึงความเสี่ยงนี้เป็นอย่างดี
  จึงได้มีการวางแผนทางการเงินโดยมีการเสนอขายสื่อโฆษณาหลายรูปแบบ
  เพื่อให้ลูกค้าใช้บริการอย่างต่อเนื่อง รวมทั้งมีการหาและเสนอบริการให้แก่ลูกค้ารายใหม่ๆ
  โดยการบริหารเวลาการให้บริการโฆษณาที่มีประสิทธิภาพสูงสุด เช่น
  การขยายรอบเวลาของการโฆษณา ซึ่งจะทำให้ AIM
  สามารถรับโฆษณาได้เพิ่มขึ้นโดยไม่ต้องลงทุนซื้อจอภาพเพิ่ม เป็นต้น ทั้งนี้
  เพื่อให้มีกระแสเงินสดรับที่แน่นอนในระดับหนึ่ง นอกจากนี้ การนำ AIM
  เข้าจดทะเบียนในตลาดหลักทรัพย์ เอ็ม เอ ไอ
  จะเป็นอีกแนวทางที่จะช่วยลดความเสี่ยงในด้านการจัดหาเงินทุน
  รวมทั้งสามารถจัดหาแหล่งเงินกู้เพิ่มเติมกับสถาบันการเงินได้ง่ายขึ้น

  7. ความเสี่ยงจากการดำเนินงานในโครงการใหม่

  ปัจจุบัน AIM มีโครงการที่ใช้เงินลงทุนสูงคือ
  โครงการให้บริการสื่อโฆษณาระบบดิจิตอลภายในศูนย์การค้าต่างๆและโครงการ uNetwork
  ดังนั้น บริษัทจึงอาจมีความเสี่ยงในกรณีที่โครงการนั้นๆ
  ไม่สามารถสร้างรายได้ให้เป็นไปตามเป้าหมายที่กำหนด หรือโครงการนั้นๆ มีความล่าช้า ทำให้
  AIM ไม่สามารถรับรู้รายได้ตามระยะเวลาที่กำหนด หรือโครงการนั้นๆ
  มีต้นทุนเพิ่มสูงขึ้นเกินกว่างบประมาณที่กำหนดไว้ ซึ่งจะส่งผลกระทบต่อผลประกอบการของAIM
  AIM ได้ตระหนักถึงความเสี่ยงเหล่านี้เป็นอย่างดี โดย AIM จะทำการศึกษา วิเคราะห์
  และประเมินข้อมูลต่างๆ ที่เกี่ยวข้อง เพื่อให้ได้ข้อสรุปในการดำเนินงานโครงการใหม่ที่ชัดเจน
  และมีความเสี่ยงน้อยที่สุด พร้อมทั้งจะนำเสนอให้ที่ประชุมคณะกรรมการบริษัท
  และหรือที่ประชุมผู้ถือหุ้น (แล้วแต่กรณี) พิจารณาอนุมัติต่อไป

  8. ความเสี่ยงจากการขาดทุนจากเงินลงทุนในบริษัทอื่น

  ในเดือนกรกฎาคม 2550 AIM ได้เข้าลงทุนโดยซื้อหุ้นสามัญของบริษัท อิเมจิแมกซ์ จำกัด
  เป็นจำนวนเงิน 8 ล้านบาท คิดเป็นร้อยละ 7.41 ของทุนจดทะเบียนและชำระแล้วจำนวน 108
  ล้านบาท โดยบริษัท อิเมจิแมกซ์ จำกัดเป็นบริษัทที่ดำเนินธุรกิจเกี่ยวกับ การผลิตภาพยนตร์
  งานผลิตการ์ตูน 3 มิติ ออกแบบกราฟฟิค และงานแอนิเมชั่น อย่างไรก็ตาม
  จากการประสบปัญหาการขาดสภาพคล่องในอดีต ส่งผลให้บริษัท อิเมจิแมกซ์ จำกัด
  มีส่วนของผู้ถือหุ้น ณ วันที่ 31 ธันวาคม2550 ประมาณ 7.08 ล้านบาท
  หรือคิดเป็นมูลค่าตามบัญชีประมาณหุ้นละ 6.56 บาท
  ส่งผลให้มูลค่าตามบัญชีของหุ้นที่บริษัทถืออยู่ลดลงจาก 8 ล้านบาท เป็น 0.52 ล้านบาท
  หรือมีขาดทุนจากเงินลงทุนที่ยังไม่ได้บันทึกเป็นค่าใช้จ่ายเป็นจำนวน 7.48 ล้านบาท ปัจจุบัน AIM
  ยังไม่ได้มีการตั้งสำรองการขาดทุนดังกล่าวแต่อย่างใด เนื่องจากผู้บริหารของ AIM
  เชื่อว่าผลประกอบการของบริษัท อิเมจิแมกซ์ จำกัด จะดีขึ้นในอนาคต
  และยังมีความสามารถในการทำกำไร อย่างไรก็ตามหากผลประกอบการของบริษัท อิเมจิแมกซ์
  จำกัด ไม่เป็นไปตามเป้าหมาย AIM มีความเสี่ยงที่อาจจะต้องบันทึกขาดทุนจากการลงทุน
  ด้วยการตั้งสำรองการขาดทุนในเงินลงทุนดังกล่าว ซึ่งจะส่งผลกระทบต่อผลกำไรของ AIM
  ในงวดนั้นๆ ลดลงตามจำนวนที่ตั้งสำรอง

ASIABIZ

1.  ความเสี่ยงจากการเปลี่ยนแปลงด้านเทคโนโลยีอย่างรวดเร็ว

  ผลิตภัณฑ์ซอฟต์แวร์ที่กลุ่มบริษัทฯ
  ผลิตขึ้นมาเองได้มีการกำหนดบุคลากรที่รับผิดชอบงานด้านวิจัยและพัฒนา
  เพื่อทำหน้าที่ในการวิเคราะห์และปรับปรุงพัฒนาซอฟต์แวร์ของกลุ่มบริษัทฯ
  ให้มีความสามารถในการตามเทคโนโลยีได้ตลอดเวลา โดยที่ผ่านมากลุ่มบริษัทฯ
  ไม่เคยเกิดความเสียหายอันเนื่องมาจากเทคโนโลยีที่เปลี่ยนแปลงรวดเร็ว

2.  ความเสี่ยงจากอุตสาหกรรมที่มีการแข่งขันสูงและจำนวนคู่แข่งมาก

  ธุรกิจโปรแกรมประยุกต์เป็นธุรกิจที่คู่แข่งรายใหม่เกิดขึ้นได้เสมอและมักใช้กลยุทธ์ด้านราคาในการแข่งขัน
  กลุ่มบริษัทฯ จึงมีนโยบายในการพัฒนาผลิตภัณฑ์ซอฟต์แวร์ในเชิงลึก
  กล่าวคือจะเน้นการพัฒนาซอฟต์แวร์ที่เชื่อมโยงการใช้งานกับโปรแกรมที่มีอยู่เพื่อเพิ่มขีดความสามารถให้กับผลิตภัณฑ์เดิมให้ตอบสนองความต้องการของตลาดและลูกค้าได้

3.  ความเสี่ยงจากการลอกเลียนแบบผลิตภัณฑ์ของกลุ่มบริษัทฯ

  ผู้พัฒนาระบบได้ทำการใส่รหัสลับซึ่งเป็นการป้องกันทำให้ลูกค้าไม่สามารถเข้าถึง Source Code
  ของแต่ละโปรแกรมได้เพื่อเป็นการป้องกันมิให้ลูกค้าลอกเลียนแบบไปใช้ในหน่วยงานหรือสถานที่อื่นๆ
  นอกเหนือจากสถานที่ที่ได้กำหนดไว้ตามสัญญาเท่านั้น

ฐานะการเงินและผลการดำเนินงาน

ฐานะการเงินและผลการดำเนินงานที่สำคัญจากงบการเงินรวมของบริษัท

  (หน่วย: พันบาท)

  ------------------------- ---------------------- -----------------------
                            งบการเงินรวม            

                            ปี 2550                 ปี 2551

  รายได้จากการขายและบริการ    263,836                270,199

  รายได้รวม                  278,259                273,868

  กำไรขั้นต้น                  22,173                 90,377

  กำไรสุทธิ                   (47,732)               (72,508)

  สินทรัพย์รวม                 326,010                415,843

  หนี้สินรวม                   65,260                 165,419

  ส่วนของผู้ถือหุ้นสุทธิ            260,750                250,424
  ------------------------- ---------------------- -----------------------

  ในปี 2551 กลุ่มบริษัทฯ สามารถทำรายได้จากการขายและบริการ 270.20 ล้านบาท
  มาจากธุรกิจหลักคือ ธุรกิจให้บริการและผลิตสื่อโฆษณาคิดเป็นสัดส่วนรายได้รวมกันร้อยละ 73.16
  ของรายได้รวม และในปี 2550 กลุ่มบริษัทฯ มีรายได้รวม 263.84 ล้านบาท
  มาจากธุรกิจหลักคือ ธุรกิจจัดคอนเสิร์ตและกิจกรรม
  และบริการสื่อโฆษณาคิดเป็นสัดส่วนรายได้รวมกันร้อยละ 74.12 ของรายได้รวม
  ซึ่งการเปลี่ยนแปลงโครงสร้างรายได้นี้เป็นผลมาจากการที่ในปี 2551 กลุ่มบริษัทฯ
  ไม่มีรายได้จากธุรกิจจัดการแสดงคอนเสิร์ต
  เนื่องจากเกิดความไม่สงบทางการเมืองทำให้ต้องเลื่อนการจัดการแสดงคอนเสิร์ต SMTOWN
  ซึ่งเป็นคอนเสิร์ตใหญ่ที่สร้างรายได้ให้แก่กลุ่มบริษัทฯ ได้ มาเป็นเดือน กุมภาพันธ์ ปี 2552
  แต่ธุรกิจในกลุ่มการให้บริการและผลิตสื่อโฆษณามีการเติบโตของยอดขายในอัตราร้อยละ 34.40
  ทำให้ยอดรายได้ในปี 2551 เพิ่มสูงขึ้นกว่าปี 2550 เล็กน้อย

  ในปี 2551 กลุ่มบริษัทฯ มีกำไรขั้นต้น และขาดทุนสุทธิเท่ากับ 90.38 ล้านบาท และ 72.51
  ล้านบาทตามลำดับ เทียบกับ งวดสิ้นปี 2550 กลุ่มบริษัทฯ มีกำไรขั้นต้น และขาดทุนสุทธิเท่ากับ
  22.17 ล้านบาท และ 47.73 ล้านบาทตามลำดับ ซึ่งการกลับมามีกำไรขั้นต้นเพิ่มขึ้น 68.21
  ล้านบาทคิดเป็นร้อยละ 307.67
  เนื่องมาจากธุรกิจในกลุ่มการให้บริการและผลิตสื่อโฆษณามีการเติบโตของผลกำไรขั้นในอัตราร้อยละ
  21.34 ประกอบกับในปี 2550 ธุรกิจจัดการแสดงคอนเสิร์ตมีผลขาดทุนขั้นต้น
  จึงทำให้อัตรากำไรขั้นต้นในปี 2551 เพิ่มสูงขึ้นมากดังกล่าวและในทางกลับกันกลุ่มบริษัทฯ
  มีผลขาดทุนสิทธิเพิ่มขึ้น 24.78 ล้านบาทคิดเป็นร้อยละ 51.92
  มีสาเหตุหลักมาจากการเกิดค่าใช้จ่ายจากเงินมัดจำที่ไม่ได้รับคืนตามบันทึกข้อตกลงระหว่าง ADAM
  กับบริษัทต่างประเทศ ซึ่งกำหนดให้บริษัทฯ จ่ายเงินมัดจำ (รวมภาษี) จำนวนเงินรวม 41.98
  ล้านบาท เพื่อให้ได้มาซึ่งลิขสิทธิ์ในการแพร่ภาพการแข่งขันฟุตบอลเอฟเอคัพ โดยบริษัทฯ
  จะต้องเจรจาในรายละเอียดกับเจ้าของลิขสิทธิ์เพื่อเข้าทำสัญญาฉบับเต็มให้แล้วเสร็จภายในระยะเวลาที่กำหนด
  แต่ทั้งสองฝ่ายไม่สามารถเจรจาตกลงรายละเอียดภายในกำหนดได้ ซึ่งบริษัทฯ
  ได้พยายามที่จะเจรจาเงื่อนไขให้เหมาะกับสภาวการณ์มาโดยตลอด
  ในเวลาต่อมาเมื่อเกิดภาวะวิกฤตเศรษฐกิจโลก ทำให้การตกลงเงื่อนไขต่างๆ ไม่ลงตัว บริษัทฯ
  เห็นว่าการเข้าทำสัญญาฉบับเต็มโดยที่เงื่อนไขไม่เหมาะสมกับสภาวการณ์ อาจส่งผลลบต่อบริษัทฯ
  อย่างมาก ดังนั้นเมื่อไม่มีการเข้าทำสัญญาฉบับเต็ม และผ่านช่วงระยะเจรจารายละเอียดมาแล้ว
  บริษัทฯ จึงไม่สามารถเรียกเงินมัดจำจำนวนดังกล่าวคืนได้

ณ วันที่ 31 ธันวาคม 2551 บริษัทฯ มีสินทรัพย์รวม 415.84 ล้านบาท หนี้สินรวม 165.42
ล้านบาท และส่วนของผู้ถือหุ้นของบริษัทใหญ่ 185.25 ล้านบาท เทียบกับ ณ สิ้นปี 2550 บริษัทฯ
มีสินทรัพย์รวม 326.01 ล้านบาท หนี้สินรวม 65.26 ล้านบาท และส่วนของผู้ถือหุ้นของบริษัทใหญ่
252.97 ล้านบาท โดยหนี้สินรวมในปี 2551 เพิ่มขึ้น 100.16 ล้านบาทคิดเป็นอัตราร้อยละ
153.48 เกิดจากการเลื่อนการจัดการแสดงคอนเสิร์ต SM TOWN ทำให้มีรายได้รับล่วงหน้าจำนวน
69.33 ล้านบาทบันทึกอยู่ในหนี้สินหมุนเวียนอื่น
รวมทั้งการเพิ่มขึ้นของหนี้สินภายใต้สัญญาเช่าซื้อซึ่งเกิดจากการทำสัญญาเช่าซื้อทรัพย์สินเพื่อขยายการให้บริการโฆษณาในส่วนของธุรกิจให้บริการและผลิตสื่อโฆษณา
จำนวน 17.54 ล้านบาท ทำให้หนี้ส่วนรวมในปี 2551 เพิ่มสูงขึ้น
ส่วนของผู้ถือหุ้นของบริษัทใหญ่ลดลง 67.72 ล้านบาทคิดเป็นร้อยละ 26.77
เมื่อเทียบกับปีก่อนเกิดจากบริษัทฯ ได้รับผลขาดทุนจากการดำเนินงานในปี 2551